Federer help, maar soek nog hulp | Netwerk24
Roger Federer maak sy beursie oop vir diegene in sy geboorteland wat sukkel weens die Covid-19-pandemie. Foto: Getty Images
Die tennisspeler Roger Federer en sy vrou, Mirka, het hul beursies oopgemaak en een miljoen Switserse frank "aan die mees kwesbaarste gesinne in Switserland" geskenk.
Dié 38-jarige Federer het 'n beroep op ander gedoen om ook 'n bydrae te lewer.
Weens die Covid-19-pandemie is daar 'n verbod op die hou van alle openbare en private byeenkomste in Switserland. Ook is alle sakeondernemings wat nie lewensnoodsaaklike middele verskaf nie, tot 19 April gesluit.
"Hier is uitdagende tye vir almal en niemand moet agtergelaat word nie. Ons (hy en Mirka) bydrae is net 'n begin.
"Ons hoop dat ander soos ons sal help om behoeftige gesinne en families in nood te help. Saam kan ons hierdie krisis oorkom. Bly gesond," sê Federer, wat met 20 Grand Slam-titels spog, in 'n plasing op Instagram.
Alle beroepstennis is tot minstens 7 Junie opgeskort, en Wimbledon is veronderstel om op 29 Junie te begin. – Sportredaksie